b'\n_START_ARTICLE_\nDvorec Dob\n_START_PARAGRAPH_\nDvorec Dob je nekdanji dvorec \xc5\xa1entrupertske veje slovenskih plemi\xc4\x8dev Barbo -Waxensteinov, ki so ga v no\xc4\x8di iz 26. na 27. december 1942 po\xc5\xbegali in izropali slovenski partizani. Po napadu so od gradu ostale le ru\xc5\xa1evine, po koncu 2. svetovne vojne pa je bil dokon\xc4\x8dno zravnan z zemljo. Na njegovem mestu so komunisti\xc4\x8dne oblasti zgradile najve\xc4\x8djo kaznilnico v Sloveniji, dana\xc5\xa1nji zapor Dob. S po\xc5\xbeigom dvorca Dob je neposredno povezan poboj dru\xc5\xbeine predvojnega \xc5\xa1entrupertskega \xc5\xbeupana Jo\xc5\xbeefa Mavsarja in umor celotne dru\xc5\xbeine grofice Stelle Barbo Waxenstein.\n_START_SECTION_\nDvorec Dob\n_START_PARAGRAPH_\nNa kraju, kjer so po vojni zgradili zapor, je dolga stoletja stal dvorec, ki se je v sloven\xc5\xa1\xc4\x8dini vedno imenoval Dob, v nem\xc5\xa1\xc4\x8dini pa Wazenberg ali Watzenberg. Dvorec se prvi\xc4\x8d omenja v pisnih virih 14. stoletja. Lastni\xc5\xa1tvo je prehajalo skozi roke rodbin z nem\xc5\xa1kimi imeni Aych, Pyrsch in Schranckler, dokler ga leta 1621 niso kupili Wazenbergi. Leta 1723 so ga prodali Francu Bernardu Lambergu, ta pa leta 1740 grofu Jo\xc5\xa1tu Vajkardu Barbo Waxensteinu. Grofje Barbovi so posestvo zdru\xc5\xbeili s posestvom v bli\xc5\xbenjem Rakovniku pri \xc5\xa0entrupertu, nakar je ostalo v lastni\xc5\xa1tvu njihove rodbine do 2. svetovne vojne._NEWLINE_V no\xc4\x8di iz 26. na 27. december 1942 so dvorec Dob napadli slovenski partizani. V dvorcu je takrat pod za\xc5\xa1\xc4\x8dito grofice Stelle Barbo-Waxenstein in njenega mo\xc5\xbea Felixa Logothettija za\xc4\x8dasno prebivalo tudi 9 \xc4\x8dlanov dru\xc5\xbeine slovenskega \xc5\xbeupana \xc5\xa0entruperta, Jo\xc5\xbeefa Mavsarja, ki so se zbrali ob obhajanju Bo\xc5\xbei\xc4\x8dnih praznikov. Partizani so na mestu pobili grofico, grofa in njunega sina Deodata, grad povsem izropali in po\xc5\xbegali, 7 \xc4\x8dlanov dru\xc5\xbeine Mavsar pa zajeli.  Po pri\xc4\x8devanju o\xc4\x8dividcev in zdravni\xc5\xa1ke komisije, ki je pregledala mesto po\xc5\xbeiga, so partizani vseh 7 zajetih \xc4\x8dlanov Mavsarjeve dru\xc5\xbeine po celodnevnem mu\xc4\x8denju \xc5\xa1e \xc5\xbeive za\xc5\xbegali na grmadi.  Po koncu vojne in prevzemu oblasti s strani komunisti\xc4\x8dne partije, so bili zadnji ostanki dvorca Dob zravnani s tlemi. Na njegovem mestu je bil zgrajen dana\xc5\xa1nji zapor.'